**RÁMCOVÁ DOHODA**

o poskytovaní telekomunikačných služieb č. SVO-RVO2-2025/000824

medzi

**Ministerstvom vnútra Slovenskej republiky**

a

[●]

Táto RÁMCOVÁ DOHODA (ďalej len „**Rámcová dohoda**“) je uzavretá podľa § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**”) a podľa § 2 ods. 5 písm. g) a § 83 ods. 1 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**Zákon o verejnom obstarávaní**“) medzi zmluvnými stranami:

|  |  |
| --- | --- |
| **Objednávateľ:** |  |
| Názov: | Slovenská republika v zastúpení Ministerstva vnútra Slovenskej republiky |
| Sídlo:  Štatutárny orgán: | Pribinova 2, 812 72 Bratislava, Slovenská republika  [●] |
| Zastúpený: | [●] |
| IČO: | 00 151 866 |
| DIČ:  IČ DPH: | 2020571520  SK2020571520 (registrácia podľa § 7 zákona č. 222/2004 Z. z. o dani z pridanej hodnoty v znení neskorších predpisov) |
| Bankové spojenie: | Štátna pokladnica |
| Číslo účtu: | SK78 8180 0000 0070 0018 0023 |
| BIC/SWIFT kód: | SPSRSKBA |
| Webové sídlo (URL):  Kontaktná/oprávnená osoba:  Tel. kontakt:  E-mail: | <http://www.minv.sk/>  [●]  [●]  [●] |
| (ďalej len „**Objednávateľ**“) |  |

a

|  |  |
| --- | --- |
| **Poskytovateľ:** |  |
| Názov: | [●] |
| Sídlo/Miesto podnikania: | [●] |
| Štatutárny orgán: | [●] |
| IČO: | [●] |
| DIČ:  IČ DPH (ak je pridelené):  Bankové spojenie:  Číslo účtu:  BIC/SWIFT kód:  Webové sídlo (URL):  Kontaktná/oprávnená osoba:  Tel. kontakt: | [●]  [●]  [●]  [●]  [●]  [●]  [●]  [●] |
| E-mail: | [●] |
| Zápis: | v Obchodnom registri [●] súdu [●], oddiel [●], vložka č.: [●]  alternatívne v Živnostenskom registri Okresného úradu [●], číslo živ. registra: [●] |
| (ďalej len „**Poskytovateľ**“) |  |

(Objednávateľ a Poskytovateľ ďalej spoločne len „**Zmluvné strany**“, jednotlivo ako „**Zmluvná strana**“)

PREAMBULA

* 1. Táto Rámcová dohoda je výsledkom verejného obstarávania, ktoré bolo vyhlásené ako nadlimitná zákazka na predmet zákazky s názvom „<.............>“ zadávanej Objednávateľom postupom podľa § 66 Zákona o verejnom obstarávaní (ďalej ako „**Verejné obstarávanie**“) a uzaviera sa s Poskytovateľom ako s úspešným uchádzačom v uvedenom Verejnom obstarávaní.
  2. Účelom tejto Rámcovej dohody je zriadenie a poskytovanie komplexnej, bezpečnej, efektívnej a ekonomicky výhodnej elektronickej komunikačnej služby hlasovej virtuálnej privátnej siete a dátovej virtuálnej privátnej siete prostredníctvom jednotnej virtuálnej privátnej siete pre Objednávateľa.
  3. Zmluvné strany, vedomé si svojich záväzkov obsiahnutých v tejto Rámcovej dohode a s úmyslom byť touto Rámcovou dohodou viazané, sa dohodli na uzatvorení Rámcovej dohody v nasledujúcom znení:

1. PREDMET RÁMCOVEJ DOHODY
   1. Predmetom tejto Rámcovej dohody je záväzok Poskytovateľa poskytovať Objednávateľovi hlasovú virtuálnu privátnu sieť a dátovú virtuálnu privátnu sieť prostredníctvom jednotnej virtuálnej privátnej siete a súvisiacich plnení spôsobom, v rozsahu a lehotách podľa tejto Rámcovej dohody a jej príloh a čiastkových dohôd (ďalej len „**predmet Rámcovej dohody**“) a záväzok Objednávateľa zaplatiť za riadne a včas poskytnuté plnenia predmetu Rámcovej dohody Poskytovateľovi odmenu podľa tejto Rámcovej dohody. Podrobná špecifikácia predmetu Rámcovej dohody sa nachádza v Prílohe č. 1 tejto Rámcovej dohody.
   2. Účelom tejto Rámcovej dohody je stanoviť práva a povinnosti Zmluvných strán a štandardné podmienky obchodného vzťahu medzi Zmluvnými stranami, ktoré sa budú aplikovať na čiastkové dohody o poskytnutí predmetu Rámcovej dohody, ktoré budú Zmluvné strany uzatvárať výhradne na žiadosť Objednávateľa vo forme písomných čiastkových objednávok vystavených Objednávateľom (ďalej len „**Čiastková objednávka**“) a potvrdených Poskytovateľom (každá z takýchto obojstranne potvrdených čiastkových objednávok ďalej len ako „**Čiastková dohoda**“).
   3. Ak je Zmluvnými stranami definovaný pojem ako zmluvná skratka, pri definícii ktorého bolo použité veľké začiatočné písmeno, účelom zavedenia zmluvnej skratky je lepšia orientácia v texte Rámcovej dohody a pojem má rovnaký význam aj v prípade, ak je uvedený s malým začiatočným písmenom z dôvodu chyby v písaní, ak z kontextu ustanovenia Rámcovej dohody nevyplýva inak. Ak z obsahu a kontextu ustanovenia Rámcovej dohody nevyplýva iné, zmluvné skratky uvedené a v jednotnom alebo množnom čísle majú rovnaký význam.
2. PODMIENKY PLNENIA PREDMETU RÁMCOVEJ DOHODY

* 1. Poskytovateľ je povinný poskytovať predmet Rámcovej dohody Objednávateľovi v súlade so špecifikáciou predmetu zákazky uvedenou v Prílohe č. 1 Rámcovej dohody. Predmet Rámcovej dohody zahŕňa služby, ktoré budú poskytnuté ihneď po uzatvorení Rámcovej dohody, za ktoré budú účtované paušálne výdavky, a zároveň tiež služby, ktoré budú postupne objednávané Objednávateľom a zadávané Poskytovateľovi prostredníctvom Čiastkových objednávok. Zmluvné strany sa dohodli, že ustanovenia tejto Rámcovej dohody nemožno vykladať ako povinnosť Objednávateľa objednať si u Poskytovateľa predpokladané množstvo predmetu Rámcovej dohody uvedené v Prílohe č. 1 Dohody v celom rozsahu. Predpokladané množstvo predmetu Rámcovej dohody uvedené v tejto Dohode nie je pre Objednávateľa záväzné. Skutočne objednané množstvo predmetu Rámcovej dohody počas trvania tejto Rámcovej dohody môže byť nižšie alebo vyššie ako predpokladaná hodnota zákazky a Objednávateľ si vyhradzuje právo neobjednať predmet Rámcovej dohody, resp. právo objednať jednotlivé plnenia predmetu Rámcovej dohody vo vyššom množstve tak, aby bol zachovaný maximálny finančný limit (Maximálna cena rámcovej dohody) podľa čl. 4 bodu 4.2 Rámcovej dohody. Poskytovateľ má nárok na odplatu, resp. Cenu (tak ako je definovaná v čl. 4 bod 4.2) len za skutočne poskytnuté množstvo predmetu Rámcovej dohody.

* 1. Zmluvné strany berú na vedomie, že zadanie Čiastkovej objednávky je výlučne v pôsobnosti Objednávateľa. Objednávateľ bude zadávať jednotlivé Čiastkové objednávky v závislosti od svojich potrieb. Uvedenie predpokladaného rozsahu predmetu Rámcovej dohody podľa jej čl. 1 bod 1.1 nezaväzuje Objednávateľa na jeho objednanie v celom rozsahu, ani k žiadnemu pravidelnému alebo opakovanému vystavovaniu Čiastkových objednávok, a ani nezakladá ďalšie práva Poskytovateľa vrátane práva na náhradu škody a ušlého zisku voči Objednávateľovi v prípade, ak tento nedodrží predpokladaný rozsah predmetu Rámcovej dohody.
  2. Čiastková objednávka predstavuje návrh na uzatvorenie Čiastkovej dohody medzi Objednávateľom a Poskytovateľom, ktorá nemôže byť uzatvorená v rozpore s touto Rámcovou dohodou. Čiastková objednávka musí obsahovať najmä: odkaz na túto Rámcovú dohodu, jasný predmet a rozsah poskytovaného plnenia v súlade s Prílohou č.1 Rámcovej dohody, spôsob, miesto a lehotu poskytnutia plnenia. Poskytovateľ do 3 kalendárnych dní vytvorí cenovú kalkuláciu Čiastkovej objednávky zaslanej Objednávateľom v súlade s Prílohou č. 1 a Prílohou č. 2 tejto Rámcovej dohody, ktorú opatrí svojim podpisom, čím potvrdí Objednávateľovi prijatie a akceptáciu Čiastkovej objednávky. Poskytovateľ nie je oprávnený bezdôvodne odmietnuť akceptáciu Čiastkovej objednávky. Objednávateľ má právo písomne zrušiť Čiastkovú objednávku bez uvedenia dôvodu kedykoľvek pred uzatvorením Čiastkovej dohody. Čiastková dohoda je uzatvorená a platná v deň, kedy cenová kalkulácia a akceptácia Čiastkovej objednávky Poskytovateľom bude schválená Objednávateľom. Čiastková dohoda nadobúda účinnosť dňom nasledujúcim po dni jej zverejnenia podľa príslušných právnych predpisov, predovšetkým § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobodne Informácií) v znení neskorších predpisov a § 47a zákona č. 40/1964 Zb. Občiansky zákonník v znení neskorších predpisov.
  3. Objednávateľ má právo odmietnuť prevzatie predmetu Rámcovej dohody alebo jeho časti objednanej na základe Čiastkových dohôd a vrátiť ho na náklady Poskytovateľa v prípade, že sa predmet Rámcovej dohody alebo jeho časti nezhoduje s Čiastkovou dohodou alebo ak vykazuje zjavné vady alebo ak nebolo poskytnutie predmetu Rámcovej dohody alebo jeho časti zrealizované v dohodnutom zmluvnom termíne.

1. ČAS, MIESTO A SPÔSOB PLNENIA RÁMCOVEJ DOHODY
   1. Rámcová dohoda sa uzatvára na obdobie 48 mesiacov odo dňa nadobudnutia jej účinnosti alebo do vyčerpania Maximálnej ceny Rámcovej dohody, t. j. hodnoty finančného limitu podľa čl. 4 bod 4.2 tejto Rámcovej dohody, podľa toho, ktorá skutočnosť nastane skôr, s výnimkou tých ustanovení Rámcovej dohody, z ktorých povahy vyplýva, že majú zostať v platnosti aj naďalej. Zmluvné strany sa dohodli, že v prípade nevyčerpania Maximálnej ceny Rámcovej dohody počas doby trvania Rámcovej dohody, sú Zmluvné strany oprávnené predĺžiť dobu trvania Rámcovej dohody o dvanásť (12) mesiacov, a to aj opakovane. Zmenu podľa predchádzajúcej vety vykonajú Zmluvné strany vo forme písomného dodatku o zmene zmluvy v súlade s § 18 ods. 1 písm. a) Zákona o verejnom obstarávaní.
   2. Zmluvné strany sa dohodli, že miesto, termín a čas poskytnutia plnenia predmetu Rámcovej dohody bude určený v Čiastkových dohodách a pokiaľ tak nebude určené miesto plnenia, tak týmto miestom je sídlo Objednávateľa.
   3. Objednávateľ v zmysle § 113 zákona č. 452/2021 Z. z. o elektronických komunikáciách v znení neskorších predpisov (ďalej len "**Zákon o elektronických komunikáciách**“) nesúhlasí so zverejnením jeho údajov alebo akýchkoľvek osobných údajov jeho zamestnancov v telefónnom zozname a s poskytovaním informačných služieb o účastníckych číslach pridelených Objednávateľovi na základe tejto Rámcovej dohody, ako aj s poskytnutím telefónnych čísiel zaradených do virtuálnej privátnej siete za účelom využívania na marketingové a obdobné účely. Poskytovateľ nie je oprávnený tieto údaje poskytnúť ani tretím osobám, ktoré vydávajú verejné alebo neverejné telefónne zoznamy, alebo poskytujú verejné informačné služby o telefónnych číslach.
   4. Poskytovanie a využívanie virtuálnej privátnej siete sa bude vo svojej celistvosti riadiť stanovenými zásadami správneho využívania virtuálnej privátnej siete v zmysle pokynov Objednávateľa a v súlade s platnými právnymi predpismi. Objednávateľ sa zaväzuje, že nebude využívať virtuálnu privátnu sieť v rozpore s dobrými mravmi, protizákonným spôsobom, resp. spôsobom, ktorý by mohol mať za následok zníženú kvalitu užívania virtuálnej privátnej siete.
   5. Poskytovateľ sa zaväzuje bezodkladne po nadobudnutí účinnosti tejto Rámcovej dohody vytvoriť virtuálnu privátnu sieť a prvý deň nového fakturačného obdobia, v ktorom nadobudla táto Rámcová dohoda účinnosť, zaradiť do virtuálnej privátnej siete všetky SIM karty Objednávateľa, ktoré mal zaradené vo svojej virtuálnej privátnej sieti už pred podpisom Rámcovej dohody, a ktorým už uplynula lehota viazanosti v rámci virtuálnej privátnej siete predchádzajúceho poskytovateľa. Tie SIM karty Objednávateľa, ktorým ešte neuplynula lehota viazanosti v rámci virtuálnej privátnej siete predchádzajúceho poskytovateľa, je Poskytovateľ povinný zaradiť do virtuálnej privátnej siete vytvorenej podľa tejto Rámcovej dohody až po uplynutí lehoty ich viazanosti v rámci virtuálnej privátnej siete predchádzajúceho poskytovateľa. Fakturačným obdobím sa na účely tejto Rámcovej dohody bude považovať jeden kalendárny mesiac (ďalej ako „**Fakturačné obdobie**“).
   6. Poskytovateľ sa zaväzuje zabezpečiť prenositeľnosť čísla do siete Poskytovateľa v zmysle Prílohy č. 1 tejto Rámcovej dohody, pokiaľ uvedené Čiastkovou objednávkou nezadefinuje Objednávateľ inak.
2. CENA A PLATOBNÉ PODMIENKY
   1. Cena je stanovená v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov (ďalej len „**Zákon o cenách**“) a vyhlášky Ministerstva financií Slovenskej republiky č. 87/1996 Z. z., ktorou sa vykonáva Zákon o cenách, ako cena konečná. Cena  je výsledkom Verejného obstarávania a je uvedená v Prílohe č. 2 tejto Rámcovej dohody (ďalej aj „**Cena**“).
   2. Maximálna cena Rámcovej dohody, t. j. hodnota finančného limitu, ktorá môže byť uhradená Objednávateľom na základe tejto Rámcovej dohody/Čiastkovej dohody v súlade s výsledkom Verejného obstarávania a s Rámcovou dohodou je cena rovnajúca sa predpokladanej hodnote zákazky alebo cene uvedenej v Prílohe č. 2 Rámcovej dohody, ak je táto vyššia ako predpokladaná hodnota zákazky (ďalej aj „**Maximálna cena rámcovej dohody**“).
   3. Ak je Poskytovateľ platiteľom dane z pridanej hodnoty (ďalej len „**DPH**“), k fakturovanej Cene bude pripočítaná DPH stanovená v súlade so všeobecnými záväznými právnymi predpismi platnými na území Slovenskej republiky v čase dodania predmetu Rámcovej dohody. Cena za predmet Rámcovej dohody musí zahŕňať všetky ekonomicky oprávnené náklady Poskytovateľa vynaložené v súvislosti s poskytnutím predmetu Rámcovej dohody podľa Prílohy č. 1 tejto Rámcovej dohody.
   4. V prípade, ak Poskytovateľ nie je platiteľom DPH a počas trvania Dohody sa v zmysle zákona č. 222/2004 Z. z. o dani z pridanej hodnoty v znení neskorších predpisov stane platiteľom DPH, Cena za predmet Rámcovej dohody sa bude považovať za cenu vrátane DPH. Pre vylúčenie pochybností, zmena Ceny z tohto dôvodu nie je možná.
   5. Zálohové platby, preddavky, ani platba vopred sa neposkytujú. Úhrada Ceny za predmet Rámcovej dohody sa uskutoční po riadnom a včasnom poskytnutí predmetu Rámcovej dohody Poskytovateľom, formou prevodu na bankový účet Poskytovateľa uvedený v záhlaví tejto Rámcovej dohody. Bezhotovostný platobný styk sa uskutoční prostredníctvom finančného ústavu Objednávateľa na základe faktúry, ktorej splatnosť je 30 dní, odo dňa jej riadneho doručenia Objednávateľovi podľa tohto článku.
   6. Neoddeliteľnou súčasťou faktúry bude kópia protokolu o poskytnutí predmetu Rámcovej dohody a kópia Čiastkových objednávok predmetu Rámcovej dohody. Poskytovateľ je povinný vo faktúre uviesť všetky plnenia, alebo ich pomernú časť, ktoré Objednávateľovi poskytol ako predmet Rámcovej dohody za Fakturačné obdobie. Poskytovateľ vystaví faktúru za príslušné Fakturačné obdobie najbližší mesiac, po skončení fakturačného obdobia. Poskytovateľ vystaví pre Objednávateľa jednu spoločnú faktúru za všetky poskytnuté plnenia predmetu Rámcovej dohody v príslušnom kalendárnom mesiaci.
   7. Ak faktúra nebude spĺňať všetky náležitosti podľa príslušných právnych predpisov, alebo náležitosti dohodnuté Zmluvnými stranami toto Rámcovou dohodou, Objednávateľ je oprávnený ju vrátiť na prepracovanie alebo doplnenie a Poskytovateľ je povinný faktúru podľa charakteru nedostatku opraviť, doplniť alebo vystaviť novú. V takomto prípade sa Objednávateľ nedostane do omeškania a nová lehota splatnosti takejto faktúry začne plynúť prevzatím nového, resp. upraveného daňového dokladu.
   8. V prípade zníženia ceny niektorých z položiek špecifikovaných v Prílohe č. 2 Rámcovej dohody za predmet Rámcovej dohody zo strany štátom na to oprávneného príslušného orgánu, predovšetkým regulačného orgánu, alebo orgánom Európskej únie je Poskytovateľ povinný túto skutočnosť bezodkladne, najneskôr v deň účinnosti takéhoto právneho predpisu alebo rozhodnutia zohľadniť, a fakturovať Objednávateľovi zníženú cenu za predmet Rámcovej dohody. Ak Poskytovateľ nepristúpi k zníženiu ceny za predmet Rámcovej dohody v zmysle tohto bodu je Objednávateľ oprávnený odstúpiť od tejto Rámcovej dohody.

* 1. Poskytovateľ je povinný predložiť Objednávateľovi  faktúru a na jeho vyžiadanie aj príslušné Čiastkové objednávky. Poskytovateľ je zároveň povinný sprístupniť Objednávateľovi podrobný rozpis hovorov a správ za fakturačné obdobie na jednotlivé telefónne čísla pre Objednávateľa vrátane podrobného rozpisu prečerpaného objemu mobilných dát. Faktúra môže byť vyhotovená len na základe dodaných plnení Poskytovateľa, ktoré Objednávateľovi riadne dodal a tento ich aj riadne prevzal, a to na základe Čiastkovej dohody. Faktúra musí obsahovať všetky náležitosti účtovného dokladu podľa ustanovenia § 10 zákona č. 431/2002 Z. z. o účtovníctve v znení neskorších predpisov, náležitosti daňového dokladu podľa ustanovenia § 74 zákona č. 222/2004 Z. z. o dani z pridanej hodnoty v znení neskorších predpisov. Poskytovateľ doručí faktúru Objednávateľovi elektronicky prostredníctvom ústredného portálu verejnej správy alebo prostredníctvom e-mailu na e-mailovú adresu: efaktura@minv.sk.
  2. Platbu vykoná Objednávateľ za riadne a včas poskytnutý predmet Rámcovej dohody, a to na základe riadne vystavenej faktúry na bankový účet Poskytovateľa uvedený v záhlaví tejto Rámcovej dohody.
  3. Pre účely tejto Rámcovej dohody sa za dátum úhrady faktúry zo strany Objednávateľa považuje dátum odpísania platenej sumy z účtu Objednávateľa.

1. POVINNOSTI ZMLUVNÝCH STRÁN
   1. Poskytovateľ sa zaväzuje plniť predmet Rámcovej dohody s odbornou starostlivosťou, v rozsahu a kvalite dohodnutej Zmluvnými stranami, v súlade so všeobecne záväznými právnymi predpismi a podľa podmienok Rámcovej dohody a konkrétnych Čiastkových objednávok, ako aj podľa pokynov Objednávateľa, ktorými je Poskytovateľ viazaný. V prípade ak je súčasťou plnenia predmetu Rámcovej dohody aj predaj veci, vlastnícke právo k takejto veci a právo nebezpečenstva za škodu na nej prechádza dňom odovzdania a prevzatia veci Objednávateľom. Rovnako v prípade, ak na tom bude Objednávateľ trvať, je Poskytovateľ povinný vystaviť príslušný preberací protokol k predmetu predaja. Poskytovateľ poskytuje na ním dodané tovary záručnú dobu v trvaní 24 mesiacov odo dňa prevzatia Objednávateľom.
   2. Ak by pokyny Objednávateľa boli v rozpore s príslušnými všeobecne záväznými právnymi predpismi, Poskytovateľ sa zaväzuje na túto skutočnosť Objednávateľa upozorniť a vyžiadať si jeho pokyn na ďalší postup vo veci. V prípade, ak napriek opakovanému písomnému upozorneniu Poskytovateľa Objednávateľ aj naďalej trvá na plnení požadovaným spôsobom, v rozpore s príslušnými právnymi predpismi, je Poskytovateľ oprávnený od tejto Rámcovej dohody odstúpiť.
   3. Ak by pokyny Objednávateľa boli nevhodné alebo nevykonateľné, Poskytovateľ sa zaväzuje na túto skutočnosť Objednávateľa písomne upozorniť a vyžiadať si jeho pokyn na ďalší postup vo veci. V prípade, ak napriek opakovanému písomnému upozorneniu Poskytovateľa Objednávateľ aj naďalej trvá na plnení požadovaným spôsobom, Poskytovateľ nezodpovedá za škodu, ktorá vznikla plnení podľa takéhoto pokynu.
   4. Zmluvné strany sa výslovne dohodli, že Poskytovateľ nie je oprávnený bez predchádzajúceho písomného súhlasu Objednávateľa postúpiť na tretiu osobou a ani založiť akékoľvek svoje pohľadávky vzniknuté na základe alebo v súvislosti s touto Rámcovou dohodou alebo plnením záväzkov podľa tejto Rámcovej dohody.
   5. Poskytovateľ vyhlasuje, že plnenia predmetu Rámcovej dohody poskytované na základe Rámcovej dohody Objednávateľovi nemajú žiadne právne vady a nie sú zaťažené žiadnymi právami tretích osôb. Poskytovateľ zodpovedá voči tretím osobám za prípadné porušenie ich práva, ak sa vyhlásenie podľa predchádzajúcej vety ukáže byť nepravdivé.
   6. V prípade, ak Objednávateľ zistí, že Poskytovateľ poskytuje predmet Rámcovej dohody v rozpore s ustanoveniami tejto Rámcovej dohody, všeobecne záväznými právnymi predpismi platnými na území SR alebo pokynmi Objednávateľa je oprávnený žiadať o poskytovanie plnenia podľa tejto Rámcovej dohody riadnym spôsobom, pričom Poskytovateľ je povinný bezodkladne a bezodplatne odstrániť prípadné vady predmetu Rámcovej dohody spôsobené takýmto nesprávnym konaním.
   7. Ak má plnenie Poskytovateľa vady, Poskytovateľ má povinnosť bez zbytočného odkladu, po písomnom oznámení vady plnenia zo strany Objednávateľa tieto odstrániť, najneskôr však v lehote desiatich kalendárnych dní odo dňa doručenia písomného oznámenia o vadách. Ak to nie je možné, v rovnakej lehote je povinný poskytnúť Objednávateľovi nové plnenie.
   8. Akékoľvek informácie, dokumenty, podklady alebo iné materiály, ktoré Objednávateľ alebo ním poverené osoby poskytli Poskytovateľovi v súvislosti s poskytovaním plnenia podľa tejto Rámcovej dohody, zostávajú majetkom Objednávateľa alebo osoby, ktorá ich poskytla. Poskytovateľ je oprávnený ich použiť pre účely plnenia svojich povinností podľa tejto Rámcovej dohody, a na tento účel ich používať po dobu, po ktorú bude mať voči Objednávateľovi povinnosti na základe tejto Rámcovej dohody.
   9. Objednávateľ sa zaväzuje odovzdať Poskytovateľovi nevyhnutne potrebnú dokumentáciu a/alebo informácie týkajúce sa skutočností súvisiacich s plnením predmetu tejto Rámcovej dohody, a/alebo dokumentáciu a/alebo informácie, ktoré sú potrebné za účelom riadneho plnenia predmetu Rámcovej dohody, prípadne mu takúto dokumentáciu a/alebo informácie na jeho požiadanie bez zbytočného odkladu zabezpečiť, za predpokladu, že Poskytovateľ tak ani pri vynaložení všetkej odbornej starostlivosti nevie spraviť sám.

* 1. Za účelom včasného a riadneho plnenia práv a povinností sa Zmluvné strany zaväzujú k vzájomnej informačnej povinnosti o skutočnostiach, ktoré môžu mať vplyv na plnenie predmetu Rámcovej dohody, najmä o právnych skutočnostiach spôsobujúcich vznik, zmenu alebo zánik práv a povinností.
  2. Za účelom včasného a riadneho plnenia práv a povinností podľa tejto Rámcovej dohody sú si Zmluvné strany povinné poskytnúť súčinnosť v rozsahu, ktorú možno od druhej Zmluvnej strany spravodlivo požadovať.
  3. Poskytovateľ je podnikom oprávneným podľa § 3 písm. a) Zákona o elektronických komunikáciách (ďalej len "**Zákon o elektronických komunikáciách**“) poskytovať elektronické komunikačné služby a elektronické komunikačné siete, ako aj ďalšie služby, ktoré sú súčasťou predmetu Rámcovej dohody, a to na základe príslušného rozhodnutia Úradu pre reguláciu elektronických komunikácií a poštových služieb (ďalej len „**Rozhodnutie**“). Poskytovateľ sa zaväzuje počas celého trvania Rámcovej dohody udržiavať toto Rozhodnutie v platnosti umožňujúcom mu riadne plnenie všetkých častí predmetu Rámcovej dohody. V prípade akejkoľvek zmeny Rozhodnutia, predovšetkým jeho zrušenia, pozastavenia účinnosti, uplynutí platnosti a podobne, ktoré by Poskytovateľovi znemožňovalo riadne plnenie predmetu Rámcovej dohody, je povinný takúto skutočnosť bezodkladne oznámiť Objednávateľovi. Objednávateľ má v prípade, ak dôjde k takej zmene Rozhodnutia, ktoré by znemožňovalo riadne plnenie predmetu Rámcovej dohody od nej čiastočne (v rozsahu zmeny Rozhodnutia neumožňujúcom riadne plnenie predmetu Rámcovej dohody) alebo úplne odstúpiť.
  4. Objednávateľ je koncovým užívateľom služieb, ktoré tvoria predmet Rámcovej dohody podľa § 3 písm. i) Zákona o elektronických komunikáciách.
  5. V Prílohe č. 3 tejto Dohody sú uvedené údaje o všetkých známych subdodávateľoch Poskytovateľa, ktorí sú známi v čase uzavierania tejto Dohody, údaje podielu subdodávky a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
  6. Poskytovateľ je povinný Objednávateľovi oznámiť akúkoľvek zmenu údajov u subdodávateľov uvedených v Prílohe č. 3 tejto Dohody, a to bezodkladne po tom, ako sa o tejto skutočnosti dozvie.
  7. V prípade zmeny subdodávateľa je Poskytovateľ povinný najneskôr do piatich (5) pracovných dní pred plánovanou zmenou subdodávateľa predložiť/zaslať Objednávateľovi na odsúhlasenie informácie o novom subdodávateľovi v rozsahu údajov podľa bodu 5.14 tohto článku Dohody a predmety príslušných subdodávok. Pri výbere subdodávateľa musí Poskytovateľ postupovať tak, aby vynaložené náklady na zabezpečenie plnenia na základe zmluvy o subdodávke boli primerané jeho kvalite a cene.
  8. Poskytovateľ je zároveň povinný zabezpečiť, aby každý existujúci, ako aj nový subdodávateľ bol vybraný tak, aby spĺňal rovnaké podmienky vyžadované od subdodávateľov vo Verejnom obstarávaní, pričom tieto podmienky je Poskytovateľ povinný kedykoľvek na žiadosť Objednávateľa bezodkladne preukázať. V prípade, ak Objednávateľ písomne odsúhlasí zmenu subdodávateľa, nevyžaduje sa uzatvorenie dodatku k tejto Dohode. Porušenie povinností podľa bodov 5.14 až 5.16 sa považuje za podstatné porušenie Rámcovej dohody.
  9. Poskytovateľ vyhlasuje, že v čase uzatvorenia tejto Dohody je zapísaný v registri partnerov verejného sektora v súlade so zákonom č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len “**Zákon o registri parterov verejného sektora**” a „**Register partnerov verejného sektora**“), pokiaľ sa ho povinnosť zápisu do Registra partnerov verejného sektora týka. Ak sa na strane Poskytovateľa ako Zmluvnej strany podieľa skupina dodávateľov podľa § 37 Zákona o verejnom obstarávaní, má každý člen tejto skupiny dodávateľov povinnosť byť zapísaný v Registri partnerov verejného sektora.
  10. Subdodávateľ alebo subdodávateľ podľa osobitného predpisu, ktorý podľa § 11 ods. 1 Zákona o verejnom obstarávaní má povinnosť zapisovať sa do Registra partnerov verejného sektora, musí byť zapísaný v Registri partnerov verejného sektora, a to najneskôr v čase poskytnutia svojho plnenia Poskytovateľa.
  11. Povinnosti Poskytovateľa vrátane pravidiel výberu subdodávateľa platia aj pri zmene subdodávateľa počas doby platnosti tejto Dohody.
  12. Poskytovateľ zodpovedá za plnenie zmluvy o subdodávke subdodávateľom tak, ako keby plnenie realizované na základe takejto zmluvy realizoval sám. Poskytovateľ zodpovedá za odbornú starostlivosť pri výbere subdodávateľa ako aj za výsledok plnenia vykonaného na základe zmluvy o subdodávke.
  13. V prípade, že Poskytovateľ, jeho subdodávateľ podľa Zákona o verejnom obstarávaní alebo subdodávateľ podľa Zákona o registri partnerov verejného sektora má povinnosť byť zapísaný v Registri partnerov verejného sektora, Poskytovateľ vyhlasuje, že jeho konečným užívateľom výhod zapísaným v Registri partnerov verejného sektora, rovnako ani konečným užívateľom výhod jeho subdodávateľa podľa Zákona o verejnom obstarávaní alebo subdodávateľa podľa Zákona o registri partnerov verejného sektora, nie je osoba podľa § 11 ods. 1 písm. c) Zákona o verejnom obstarávaní.

1. OCHRANA DÔVERNÝCH INFORMÁCIÍ A OSOBNÝCH ÚDAJOV
   1. Zmluvné strany sú povinné zachovávať mlčanlivosť o všetkých skutočnostiach a informáciách, o ktorých sa dozvedeli pri plnení predmetu Rámcovej dohody a o získaných dôverných informáciách spôsobom obvyklým pre utajovanie takýchto informácií, ak nie je výslovne dohodnuté inak. Poskytovateľ je povinný všetky osoby, ktoré sa podieľajú na jeho činnosti spojenej s plnením Objednávateľovi, poučiť o rozsahu ich zmluvnej i zákonnej povinnosti zachovávať mlčanlivosť a možných následkoch ich porušenia.
   2. Za dôverné informácie sa považujú všetky a akékoľvek údaje, dáta, podklady, poznatky, dokumenty alebo akékoľvek iné informácie, bez ohľadu na formu ich zachytenia
2. ktoré sa týkajú Zmluvnej strany, najmä informácie o jej činnosti, štruktúre, hospodárskych výsledkoch, všetky zmluvy, finančné, štatistické a účtovné informácie, informácie o jej majetku, aktívach a pasívach, pohľadávkach a záväzkoch, informácie o jej technickom a programovom vybavení, know-how, hodnotiace štúdie a správy, stratégie a plány, interné predpisy, smernice, informácie týkajúce sa predmetov chránených právom priemyselného alebo iného duševného vlastníctva a všetky ďalšie informácie o Zmluvnej strane,
3. ktoré boli poskytnuté Zmluvnej strane alebo získané Zmluvnou stranou pred nadobudnutím platnosti a účinnosti Rámcovej dohody a tiež počas jej platnosti a účinnosti, pokiaľ sa týka jej predmetu,
4. ktoré sú výslovne Zmluvnou stranou označené ako „dôverné“, „confidential“, „proprietary“ alebo iným obdobným označením, a to od okamihu oznámenia tejto skutočnosti druhej Zmluvnej strane, alebo
5. pre ktoré je stanovený všeobecne záväznými právnymi predpismi osobitný režim nakladania (najmä obchodné tajomstvo, bankové tajomstvo, daňové tajomstvo, telekomunikačné tajomstvo, osobné údaje, utajované skutočnosti)

(ďalej len „**Dôverné informácie**“).

* 1. Dôverné informácie poskytnuté, odovzdané, oznámené, sprístupnené a/alebo akýmkoľvek iným spôsobom získané jednou Zmluvnou stranou od druhej Zmluvnej strany na základe a/alebo v akejkoľvek súvislosti s Rámcovou dohodou môžu byť použité výhradne na účely plnenia predmetu Rámcovej dohody a v súlade so všeobecne záväznými právnymi predpismi, ktoré upravujú nakladanie s takýmito údajmi. Zmluvné strany sa zaväzujú Dôverné informácie ako aj všetky informácie poskytnuté, odovzdané, oznámené, sprístupnené a/alebo akýmkoľvek iným spôsobom získané Zmluvnými stranami na základe Rámcovej dohody a/alebo v akejkoľvek súvislosti s Rámcovou dohodou udržiavať v tajnosti, zachovávať o nich mlčanlivosť a chrániť ich pred zneužitím, poškodením, zničením, znehodnotením, stratou a odcudzením. Zmluvná strana nie je oprávnená bez predchádzajúceho písomného súhlasu druhej Zmluvnej strany dôverné informácie poskytnúť, odovzdať, oznámiť, sprístupniť, zverejniť, publikovať, rozširovať, vyzradiť ani použiť inak než na účely plnenia predmetu Rámcovej dohody, a to ani po ukončení platnosti a účinnosti Rámcovej dohody, s výnimkou prípadu ich poskytnutia, odovzdania, oznámenia alebo sprístupnenia v súlade so všeobecne záväznými právnymi predpismi.
  2. Povinnosť Zmluvných strán zachovávať mlčanlivosť o Dôverných informáciách sa nevzťahuje na informácie, ktoré

1. boli zverejnené už pred podpisom Rámcovej dohody, čo musí byť preukázateľné na základe poskytnutých podkladov, ktoré túto skutočnosť dokazujú,
2. sa stanú všeobecne a verejne dostupné po podpise Rámcovej dohody z iného dôvodu, ako z dôvodu porušenia povinností podľa Rámcovej dohody, čo musí byť preukázateľné na základe poskytnutých podkladov, ktoré túto skutočnosť dokazujú,
3. majú byť sprístupnené na základe povinnosti stanovenej zákonom alebo rozhodnutím oprávneného orgánu verejnej moci,
4. boli vyvinuté Zmluvnou stranou nezávisle na informáciách získaných od druhej Zmluvnej strany, získané Zmluvnou stranou od tretej strany, ktorá ich legitímne získala alebo vyvinula, a ktorá nemá žiadnu povinnosť, ktorá by obmedzovala ich zverejňovanie.
   1. Povinnosť mlčanlivosti Poskytovateľa a osôb, ktoré sa podieľajú na jeho činnosti spojenej s poskytovaním plnenia predmetu Rámcovej dohody Objednávateľovi, trvá aj po skončení zmluvného vzťahu založeného Rámcovou dohodou.
   2. V čase uzatvorenia Rámcovej dohody Zmluvné strany nepredpokladajú v súvislosti s plnením Rámcovej dohody spracúvanie osobných údajov Poskytovateľom v mene Objednávateľa. Ak kedykoľvek v priebehu plnenia predmetu Rámcovej dohody bude potrebné, aby Poskytovateľ mal k dispozícii akékoľvek osobné údaje a spracúval osobné údaje ako sprostredkovateľ v mene Objednávateľa ako prevádzkovateľa, Zmluvné strany sa zaväzujú vykonať všetky potrebné úkony viažuce sa k ochrane osobných údajov v súlade s ustanoveniami zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov a Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov), najmä sa zaväzujú pred začatím spracúvania osobných údajov uzatvoriť zmluvu o poverení spracúvaním osobných údajov.
5. PRÁVA DUŠEVNÉHO VLASTNÍCTVA
   1. Ak ako výsledok poskytnutých plnení predmetu Rámcovej dohody podľa tejto Rámcovej dohody vznikne dielo v zmysle zákona č. 185/2015 Z. z. Autorský zákon v znení neskorších predpisov (ďalej len „**Autorský zákon**“) (ďalej len „**Autorské dielo**“), Poskytovateľ týmto udeľuje súhlas Objednávateľovi na použitie Autorského diela (ako celku, i na jeho jednotlivé časti), a to vo forme výhradnej, bezodplatnej, vecne, časovo a územne neobmedzenej licencie na všetky spôsoby použitia, najmä v súlade s § 19 ods. 4 Autorského zákona, bez akýchkoľvek ďalších obmedzení, pričom Objednávateľ nie je povinný autorské dielo použiť. Poskytnutie licencie je viazané na moment akceptácie / prebratia diela alebo jeho časti, teda Objednávateľ nadobúda licencie najneskôr dňom akceptácie / prebratia diela alebo jeho časti. Prebratím diela sa rozumie okamih podpisu preberacieho protokolu. Pre vylúčenie pochybností licencia sa vzťahuje na všetky nové verzie, úpravy a preklady autorského diela, ktoré vzniknú pri plnení tejto Rámcovej dohody vrátane ich strojového alebo písomného vyjadrenia.
   2. Poskytovateľ vyhlasuje, že je oprávnený disponovať majetkovými právami k autorskému dielu tak, ako by bol ich výhradným disponentom a že Poskytovateľ udelil Objednávateľovi súhlas k akejkoľvek zmene alebo inému zásahu do autorského diela.
   3. Ak akákoľvek tretia osoba, vrátane zamestnancov a subdodávateľov Poskytovateľa, bude mať akýkoľvek nárok voči Objednávateľovi z titulu porušenia jej autorských práv, práv priemyselného alebo iného duševného vlastníctva alebo akékoľvek iné nároky v akejkoľvek súvislosti s plnením poskytnutým Poskytovateľom podľa tejto Rámcovej dohody, tak sa Poskytovateľ zaväzuje
      1. bezodkladne na svoje vlastné náklady vykonať úkony, ktorými zabezpečí odstránenie tohto stavu pri zachovaní plnej funkčnosti autorského diela,
      2. poskytnúť Objednávateľovi akúkoľvek a všetku účinnú pomoc, a uhradiť akékoľvek a všetky náklady a výdavky, ktoré vznikli Objednávateľovi v súvislosti s uplatnením vyššie uvedeného nároku tretej osoby, a
      3. nahradiť Objednávateľovi akúkoľvek a všetku škodu, ktorá vznikne Objednávateľovi v dôsledku uplatnenia vyššie uvedeného nároku tretej osoby, a to v plnej výške a bez akéhokoľvek obmedzenia.
   4. Poskytovateľ sa zaväzuje odovzdať Objednávateľovi informácie potrebné na tvorbu, údržbu, spracovanie a modifikáciu autorského diela spolu s priebežnou správou a/alebo konečnou správou o plnení predmetu Rámcovej dohody v elektronickej forme na dátovom nosiči a prístupom do elektronického nástroja, kde sú tieto informácie zdokumentované (archivované).
   5. Zmluvné strany vyhlasujú, že ak pri poskytovaní plnení podľa Rámcovej dohody vzniklo alebo vznikne činnosťou Poskytovateľa a Objednávateľa dielo spoluautorov a Zmluvné strany sa výslovne nedohodnú inak, bude sa mať za to, že Objednávateľ je oprávnený disponovať majetkovými právami k dielu spoluautorov tak, ako by bol ich výhradným disponentom a že Poskytovateľ udelil Objednávateľovi súhlas k akejkoľvek zmene alebo inému zásahu do diela spoluautorov.
   6. Objednávateľ je oprávnený udeliť tretej osobe súhlas na použitie autorského diela a a/alebo spracovaného, upraveného a/alebo preloženého autorského diela v rozsahu udelenej licencie.
   7. Objednávateľ je oprávnený licenciu postúpiť na akúkoľvek tretiu osobu; Poskytovateľ na takýto postup udeľuje súhlas. Oprávnenia a licencie udelené Objednávateľovi podľa tejto Rámcovej dohody pri zániku Objednávateľa prechádzajú na jeho právneho nástupcu, ak niet právneho nástupcu, prechádzajú späť na Poskytovateľa.
   8. Licencia udelená Objednávateľovi touto Rámcovou dohodou nemôže zaniknúť jednostranným úkonom Poskytovateľa a nezanikne ani zánikom tejto Rámcovej dohody.
6. SANKCIE A ZODPOVEDNOSŤ ZA ŠKODU
   1. Poskytovateľ je povinný pri plnení predmetu Rámcovej dohody vykonať také opatrenia, aby nedošlo k vzniku škôd. Poskytovateľ zodpovedá Objednávateľovi v celom rozsahu za škody, ktoré vzniknú porušením povinnosti Poskytovateľa v súvislosti s plnením tejto Rámcovej dohody. Poskytovateľ zodpovedá Objednávateľovi za akúkoľvek škodu, ktorá vznikne Objednávateľovi, ak plnenie podľa tejto Rámcovej dohody nebolo poskytnuté riadne, včas alebo vykazovalo vady.
   2. V prípade porušenia povinností Poskytovateľa spôsobujúcich omeškanie poskytnutia plnenia predmetu Rámcovej dohody riadne a včas, vzniká Objednávateľovi nárok na zmluvnú pokutu vo výške 0,25% z ceny zodpovedajúcej príslušnej omeškanej časti predmetu Rámcovej dohody za každý aj začatý deň omeškania a za každý prípad porušenia povinnosti.
   3. Ak Poskytovateľ poruší akúkoľvek zo svojich povinností a nezabezpečí rozsah pokrytia podľa bodu 4.2 Prílohy č. 1 – opis predmetu zákazky pre územia a v lehotách uvedených v bodoch 4.3 a 4.4 Prílohy č. 1 – opis predmetu zákazky, vzniká Objednávateľovi nárok na zmluvnú pokutu vo výške 300,-- EUR (slovom: tristo euro) za každý, aj začatý deň takého omeškania.
   4. V prípade ak Poskytovateľ poruší SLA parametre uvedené v bode 4.5 Prílohy č. 1 – opis predmetu zákazky, vzniká Objednávateľovi nárok na zmluvnú pokutu vo výške 1.000,- EUR (slovom: jeden tisíc EUR) za každý, aj začatý deň nedodaržiania SLA parametru. Zmluvné strany sa dohodli, že pre účely Rámcovej dohody sa sa nedodržanie SLA parametra špecifikovaného v bode 4.5 Prílohy č. 1 – opis predmetu zákazky bude preukazovať a dokumentovať využitím funkcionalít MDM (Mobile Device Managment) implementovaných v zariadeniach Objednávateľa a následne verifikovať Poskytovateľom.

* 1. V prípade nepravdivosti vyhlásení Poskytovateľa, ktoré sú uvedené v čl. 5 bodoch 5.18 a 5.22 Rámcovej dohody, je Poskytovateľ povinný zaplatiť Objednávateľovi zmluvnú pokutu vo výške 30.000,-- euro (slovom tridsaťtisíc euro).
  2. V prípade omeškania Objednávateľa s úhradou faktúry v termíne splatnosti je Poskytovateľ oprávnený uplatniť voči Objednávateľovi úrok z omeškania z ceny alebo jej časti v sadzbe podľa Obchodného zákonníka v spojení s § 1 nariadenia vlády Slovenskej republiky č. 21/2013 Z. z., ktorým sa vykonávajú niektoré ustanovenia Obchodného zákonníka v znení neskorších predpisov.
  3. Zmluvné pokuty sú splatné do 30 dní odo dňa doručenia písomnej výzvy na ich zaplatenie Poskytovateľovi. Zaplatením zmluvnej pokuty podľa tejto Rámcovej dohody nie je dotknutý nárok na náhradu škody, ktorá vznikla Objednávateľovi v plnej výške. Zmluvné strany vyhlasujú, že nepovažujú výšku zmluvných pokút za neprimeranú, ale považujú ju za zodpovedajúcu významu povinností, ktoré ochraňuje.
  4. Poskytovateľ zodpovedá Objednávateľovi v celom rozsahu za škodu, ktorá vznikne porušením povinnosti Poskytovateľa v príčinnej súvislosti s plnením tejto Rámcovej dohody. Rovnako Poskytovateľ zodpovedá Objednávateľovi za škodu, ktorá vznikne Objednávateľovi, ak predmet Rámcovej dohody nebol splnený riadne, včas alebo vykazoval vady. Zaplatením zmluvnej pokuty nie je dotknutý nárok Objednávateľa na náhradu škody.

1. KOMUNIKÁCIA

* 1. Zmluvné strany sa dohodli, že do 5 dní od účinnosti tejto Rámcovej dohody si určia kontaktné osoby a vymenia si kontaktné údaje na nich (email, telefón), za predpokladu, že kontaktné osoby a údaje sa budú líšiť od tých, ktoré sú uvedené v záhlaví tejto Rámcovej dohody. Zmluvné strany sa dohodli v rovnakej lehote oznámiť zmenu kontaktnej osoby a poskytnúť nové kontaktné údaje druhej Zmluvnej strane.
  2. Zmluvné strany sa dohodli, že všetky písomnosti doručované v súvislosti s Rámcovou dohodou druhej Zmluvnej strane sa považujú za doručené druhej Zmluvnej strane, ak táto Rámcová dohoda neurčuje inak

1. v prípade doručovania prostredníctvom elektronickej pošty (e-mail) dňom jej odoslania, pričom je potrebné preukázať doručenie elektronickej pošty (e-mailu) potvrdením o odoslaní e-mailu a potvrdením o prečítaní správy, pričom za spätný potvrdzujúci e-mail príjemcu sa nepovažuje správa automaticky vygenerovaná systémom,
2. v prípade doručovania prostredníctvom pošty, kuriérom alebo v prípade osobného doručovania, doručením písomnosti druhej Zmluvnej strane s tým, že v prípade doručovania prostredníctvom pošty musí byť písomnosť zaslaná doporučene s doručenkou na adresu uvedenú v záhlaví tejto Rámcovej dohody alebo
3. v prípade doručovania prostredníctvom ústredného portálu verejnej správy doručením systémovej správy o doručení písomnosti.
   1. Písomnosť zasielaná druhej Zmluvnej strane v listinnej podobe sa považuje za doručenú, ak dôjde do dispozície druhej Zmluvnej strany na adrese uvedenej v záhlaví tejto Rámcovej dohody, a to aj v prípade, ak adresát písomnosť neprevzal, pričom za deň doručenia písomnosti sa považuje deň, v ktorý došlo k
      1. bezdôvodnému odopretiu prijatia písomnosti, v prípade odopretia prevziať písomnosť doručovanú poštou alebo osobným doručením,
      2. vráteniu písomnosti odosielateľovi, v prípade vrátenia zásielky späť.
   2. V prípade zmeny názvu, sídla, korešpondenčnej adresy, e-mailových adries, štatutárnych orgánov oprávnených zástupcov, bankového spojenia a čísla účtu, Zmluvná strana, ktorej sa niektorá z týchto zmien týka, písomne oznámi druhej Zmluvnej strane túto skutočnosť, a to bez zbytočného odkladu. Pre vylúčenie pochybností, Zmluvné strany sa dohodli, že v prípade zmeny podľa predchádzajúcej vety nie je potrebné uzavierať dodatok k tejto Rámcovej dohode a zmena je účinná odo dňa doručenia oznámenia podľa predchádzajúcej vety.

11.UKONČENIE RÁMCOVEJ DOHODY

11.1 Pred uplynutím doby trvania Rámcovej dohody podľa bodu 3.1 Rámcovej dohody, môže táto Rámcová dohoda zaniknúť aj

1. písomnou dohodou,
2. písomným odstúpením od Rámcovej dohody, pričom každá zo Zmluvných strán je oprávnená odstúpiť od tejto Rámcovej dohody pri podstatnom porušení zmluvnej povinnosti druhou Zmluvnou stranou ustanovených v tejto Rámcovej dohode, alebo vo všeobecne záväzných právnych predpisoch,
3. písomnou výpoveďou zo strany Objednávateľa.

11.2 Objednávateľ môže odstúpiť od tejto Rámcovej dohody, ak Poskytovateľ poruší svoje povinnosti podľa tejto Rámcovej dohody podstatným spôsobom, pričom porušením povinností Poskytovateľa podstatným spôsobom sa rozumie najmä

1. neodôvodnené nedodržanie pokynov Objednávateľa, za predpokladu, že dotknutý pokyn má podstatný význam pre realizáciu tejto Rámcovej dohody,
2. opakované neodôvodnené neposkytnutie informácií požadovaných Objednávateľom,
3. skutočnosť, ak Poskytovateľ neposkytne Objednávateľovi plnenie riadne a včas podľa podmienok dohodnutých v Rámcovej dohode,
4. fakturovanie vyššej ceny za poskytnuté plnenia ako je dohodnutá,
5. nedodržanie záväzku Poskytovateľa poskytnúť plnenie dohodnutým spôsobom, v dohodnutom množstve, kvalite, mieste,
6. porušenie ktorejkoľvek povinností Poskytovateľa podľa Prílohy č. 4– Protikorupčnej doložky alebo
7. ak budú zo strany Objednávateľa opakovane (viac ako trikrát) reklamované poskytnuté plnenia, pričom nemusí ísť o rovnaké vady, a reklamácia bude oprávnená,
8. prípad akéhokoľvek iného porušenia povinností Poskytovateľa podľa tejto Rámcovej dohody.

11.3 Okrem prípadov uvedených v bode 11.1 a v bode 11.2 tohto článku Rámcovej dohody je Objednávateľ oprávnený odstúpiť od Rámcovej dohody najmä v prípade, ak

1. sa Poskytovateľ stane spoločnosťou v kríze v zmysle § 67a Obchodného zákonníka, je v úpadku alebo v hroziacom úpadku podľa zákona č. 111/2022 Z. z. o riešení hroziaceho úpadku a o zmene a doplnení niektorých zákonov alebo ak je na majetok Poskytovateľa začatá exekúcia, Poskytovateľ vstúpil do likvidácie, preruší alebo skončí svoju podnikateľskú činnosť, alebo
2. Poskytovateľ alebo jeho štatutárny zástupca je právoplatne odsúdený za trestný čin spáchaný v súvislosti s výkonom jeho činnosti, alebo podnikaním, alebo
3. u Poskytovateľa došlo k predaju podniku, alebo
4. Poskytovateľ stratí právne predpoklady na riadne plnenie Rámcovej dohody, alebo
5. u Poskytovateľa prebehla zmena kontroly, organizačná zmena, zmena právnej formy, zmena štatutárnych orgánov a tieto zmeny nie sú pre Objednávateľa konajúc rozumne a dôvodne akceptovateľné
6. existuje dôvod na vylúčenie Poskytovateľa pre nesplnenie podmienky účasti podľa § 32 ods. 1 písm. a) Zákona o verejnom obstarávaní alebo podľa § 40 ods. 8 Zákona o verejnom obstarávaní alebo existuje akýkoľvek iný dôvod na vylúčenie Poskytovateľa stanovený Zákonom o verejnom obstarávaní,
7. táto nemala byť uzatvorená s Poskytovateľom v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie,
8. Poskytovateľ alebo jeho subdodávateľ nebol v čase uzatvorenia tejto Dohody zapísaný v Registri partnerov verejného sektora alebo bol vymazaný z Registra partnerov verejného sektora.

11.4 Poskytovateľ je oprávnený odstúpiť od tejto Rámcovej dohody, ak Objednávateľ poruší svoje povinnosti podľa tejto Rámcovej dohody podstatným spôsobom, pričom porušením povinností Objednávateľa podstatným spôsobom sa rozumie omeškanie s platením ceny za poskytnuté plnenie predmetu Rámcovej dohody o viac ako 60 dní po lehote ich splatnosti a Objednávateľ nevykonal nápravu, a to aj napriek opakovanej písomnej výzve Poskytovateľa.

11.5 Odstúpenie od Rámcovej dohody musí mať písomnú formu, musí byť doručené druhej Zmluvnej strane a musí v ňom byť uvedený konkrétny dôvod odstúpenia. Odstúpením od Rámcovej dohody sa Rámcová dohoda ruší od momentu doručenia odstúpenia druhej Zmluvnej strane. Odstúpením od Rámcovej dohody nezanikajú Zmluvným stranám, už vzniknuté nároky, ani nároky na náhradu vzniknutej škody, vrátane škody vzniknutej v dôsledku odstúpenia od Rámcovej dohody.

11.6 Zmluvné strany sa dohodli, že pri odstúpení od Rámcovej dohody vylučujú aplikáciu ustanovenia § 351 ods. 2 Obchodného zákonníka, teda nevracajú si skôr poskytnuté plnenia, ak boli poskytnuté riadne a bez vád.

11.7 Písomnú výpoveď z Rámcovej dohody môže dať Objednávateľ, a to aj bez uvedenia dôvodu. Výpovedná doba je trojmesačná a začína plynúť prvým dňom kalendárneho mesiaca nasledujúcom po dni doručenia výpovede druhej Zmluvnej strane.

12 ZÁVEREČNÉ USTANOVENIA

12.1 Táto Rámcová dohoda nadobúda platnosť dňom jej podpisu oboma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky

12.2 Táto Dohoda je vyhotovená v elektronickej podobe s platnosťou originálu v súlade so zákonom č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a v súlade so zákonom č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov v znení neskorších predpisov. V prípade podpisu Dohody v listinnej podobe sa Dohoda vyhotovuje v piatich (5) vyhotoveniach s platnosťou originálu, z toho dve (2) pre Poskytovateľa a tri (3) pre Objednávateľa.

12.3 Vo veciach neupravených touto Rámcovou dohodou sa zmluvný vzťah spravuje príslušnými ustanoveniami Obchodného zákonníka, zákona č. 40/1964 Zb. Občianskeho zákonníka v znení neskorších predpisov a ďalších súvisiacich všeobecne záväzných právnych predpisov. Ak takýchto ustanovení niet, použijú sa ustanovenia im svojou povahou a obsahom najbližšie. Ak niet ani tých, použijú sa základné princípy súkromného práva za účelom naplnenia účelu tejto Rámcovej dohody.

12.4 Pokiaľ v Rámcovej dohode nie je uvedené inak, Zmluvné strany sa dohodli, že akékoľvek zmeny a doplnenia tejto Rámcovej dohody je možné vykonávať iba v súlade s touto Rámcovou dohodou a § 18 Zákona o verejnom obstarávaní, a to iba formou písomného a očíslovaného dodatku, pokiaľ v tejto Rámcovej dohode nie je uvedené inak,.

12.5 Ak niektoré ustanovenia tejto Rámcovej dohody nie sú celkom alebo sčasti účinné alebo neskôr stratia účinnosť, nie je tým dotknutá platnosť ostatných ustanovení. Namiesto neúčinných ustanovení sa použije v súlade s bodom 12.3 tohto článku právna úprava, ktorá sa čo najviac približuje zmyslu a účelu tejto Rámcovej dohody a následne v danej veci Zmluvné strany čo najskôr uzatvoria písomný dodatok podľa bodu 12.4 tohto článku.

12.6 Zmluvné strany sa zaväzujú, že všetky spory, ktoré vzniknú z tejto Rámcovej dohody, alebo v súvislosti s ňou, vrátane sporov o výklad jej ustanovení, budú Zmluvné strany riešiť zmierom. Zmluvné strany sa dohodli, že táto Rámcová dohoda sa riadi slovenským právnym poriadkom a na riešenie prípadných sporov je príslušná všeobecná sústava súdov Slovenskej republiky

12.7 Akúkoľvek zmenu uvedených identifikačných údajov alebo kontaktných údajov je Zmluvná strana povinná bezodkladne oznámiť druhej Zmluvnej strane.

12.8 Zmluvné strany prehlasujú, že ich prejavy vôle byť viazaní touto Rámcovou dohodou sú slobodné, jasné, určité a zrozumiteľné. Zmluvná voľnosť oboch Zmluvných strán nie je ničím obmedzená a Rámcovú dohodu nepodpisujú v omyle.

12.9 Zmluvné strany vyhlasujú, že si túto Rámcovú dohodu riadne prečítali, jej obsahu porozumeli a na znak toho, že obsah tejto Rámcovej dohody zodpovedá ich skutočnej a slobodnej vôli, ju vlastnoručne podpísali.

12.10 Neoddeliteľnou súčasťou Rámcovej dohody sú jej prílohy:

Príloha č. 1 – Špecifikácia predmetu Rámcovej dohody – Opis predmetu zákazky,

Príloha č. 2 – Rozpočet,

Príloha č. 3 - Zoznam subdodávateľov,

Príloha č. 4 – Protikorupčná doložka.

*[PODPISY NA NASLEDUJÚCEJ STRANE]*

|  |  |  |
| --- | --- | --- |
| V Bratislave, dňa <....>  / dátum v elektronickom podpise |  | V Bratislave, dňa <....>  / dátum v elektronickom podpise |
| **Objednávateľ:** |  | **Poskytovateľ:** |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Ministerstvo vnútra Slovenskej republiky** |  | **<Obchodné meno / názov zmluvnej strany>** |
| Meno: |  | Meno: |
| Funkcia: |  | Funkcia: |
| [podpísané elektronicky podľa zákona č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) v znení neskorších predpisov] |  | [podpísané elektronicky podľa zákona č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) v znení neskorších predpisov] |